b"\n_START_ARTICLE_\nI'm Not Afraid to Move On\n_START_SECTION_\nMelodi Grand Prix\n_START_PARAGRAPH_\nSangen er basert p\xc3\xa5 en mastertape med tittelen \xc2\xabI'm Not Afraid\xc2\xbb, sunget av H\xc3\xa5vard Sylte og komponert av VJ Str\xc3\xb8m. Sistenevnte er trolig Vibeke Str\xc3\xb8m, dav\xc3\xa6rende manager til Jostein Hasselg\xc3\xa5rd og eier av Zevs Productions, som ga ut l\xc3\xa5ten p\xc3\xa5 singel.   _NEWLINE_Arve Furset videreutviklet \xc2\xabI'm Not Afraid\xc2\xbb og skrev den om til \xc2\xabI'm Not Afraid to Move On\xc2\xbb, og krediterte samtidig Str\xc3\xb8m under pseudonymet VJ Str\xc3\xb8m. Furset sendte sangen inn til Melodi Grand Prix, og blant rundt 450 innsende bidrag ble \xc2\xabI'm Not Afraid to Move On\xc2\xbb valgt ut som ett av tolv finalebidrag. Furset fikk sangeren Jostein Hasselg\xc3\xa5rd til \xc3\xa5 framf\xc3\xb8re den.  _NEWLINE_I finalen 1.\xc2\xa0mars\xc2\xa02003 vant sangen en klar seier med nesten 28\xc2\xa0000 flere stemmer enn andreplassen \xc2\xabOne\xc2\xbb med Alfie. Etter seieren levnet imidlertid ikke norsk presse \xc2\xabI'm Not Afraid to Move On\xc2\xbb store sjanser i den internasjonale finalen i Riga, og de mente sangen ikke var god nok.  _NEWLINE_Utdypende artikkel: Melodi Grand Prix 2003\n_START_SECTION_\nEurovision Song Contest\n_START_PARAGRAPH_\nDet norske bidraget gjorde imidlertid sp\xc3\xa5dommene til skamme. I forkant av den internasjonale finalen i Riga l\xc3\xb8rdag 24. mai, fikk \xc2\xabI'm Not Afraid to Move On\xc2\xbb mye positiv omtale. Norge var det 18. bidraget ut p\xc3\xa5 scenen, etter Hellas, og f\xc3\xb8r Frankrike._NEWLINE_I avstemningen endte Jostein Hasselg\xc3\xa5rd p\xc3\xa5 en fjerdeplass, Norges beste plassering siden 1996. Resultatet sikret ogs\xc3\xa5 Norge en plass i finalen i Eurovision Song Contest \xc3\xa5ret etter. _NEWLINE_Utdypende artikkel: Eurovision Song Contest 2003"